**Garbiñe Muguruza Blanco** (s. 8. lokakuuta 1993 Caracas, Venezuela) on espanjalainen tennispelaaja. Parhaimmillaan hän on ollut kaksinpelissä WTA-listan ensimmäisellä sijalla syyskuussa 2017 ja nelinpelissä kymmenentenä helmikuussa 2015. Hän on voittanut urallaan kuusi WTA-turnausta kaksinpelissä ja viisi nelinpelissä. Hänen äitinsä on kotoisin Venezuelasta ja isänsä Espanjasta. Vuonna 2016 Muguruza saavutti ensimmäisen Grand Slam -voittonsa voitettuaan Ranskan avoimet. Vuonna 2017 hän voitti Wimbledonin tennisturnauksen.

Tennisura
---------

### Uran alku (−2011)

Muguruza aloitti tenniksen pelaamisen kolmevuotiaana. Kuusivuotiaana hän muutti perheensä kanssa Barcelonaan, jossa hän vietti kymmenen vuotta kaksi kertaa Ranskan avoimet voittaneen Sergi Brugueran tennisakatemiassa. Muguruza ei pelannut juurikaan junioriturnauksissa, vaan enemmänkin ITF-turnauksissa, vuodesta 2008 lähtien. Loppuvuodesta 2009 hän voitti 10 000 Yhdysvaltain dollarin turnauksen Vinaròsissa. Vuonna 2010 hän voitti toisen ITF-turnauksensa ja nousi maailmanlistalla 400 parhaan joukkoon. Vuonna 2011 hän voitti neljä ITF-turnausta ja pääsi loppuotteluun kolmessa muussa. Vuoden lopussa hän oli maailmanlistalla sijalla 249.

### Läpimurto ja nelinpelin WTA-turnausvoitto (2012−2013)

Maaliskuussa 2012 Muguruza voitti Clearwaterin 25 000 dollarin ITF-turnauksen. Seuraavaksi hän pelasi ensimmäisen kerran WTA-turnauksen pääsarjassa Miamissa, jossa hän voitti Ayumi Moritan, maailmanlistan sijalla yhdeksän olleen Vera Zvonarjovan sekä Flavia Pennettan. Neljännellä kierroksella Muguruza hävisi Agnieszka Radwańskalle. Huhtikuussa pelatussa Fèsin turnauksessa Muguruza pääsi puolivälieriin ja nousi maailmanlistalla 100 parhaan joukkoon. Grand Slam -debyyttinsä hän teki Yhdysvaltain avoimissa samana vuonna, häviten ensimmäisen kierroksen ottelunsa kymmenenneksi sijoitettua Sara Errania vastaan kolmessa erässä.

Tammikuussa 2013 Muguruza saavutti uransa ensimmäisen nelinpelin WTA-turnausvoiton María-Teresa Torró-Florin parina Hobart International -turnauksessa. Australian avoimissa hän voitti ensimmäisen kierroksen ottelussaan Magdaléna Rybárikován luvuin 4−6, 6−1, 14−12. Toisella kierroksella hän hävisi Serena Williamsille. Indian Wellsissä Muguruza pääsi karsintojen kautta pääsarjaan ja voitti siellä Bojana Jovanovskin, Jekaterina Makarovan ja Magdaléna Rybárikován, kunnes hävisi Angelique Kerberille neljännellä kierroksella. Miamissa Muguruza eteni myöskin neljännelle kierrokselle voitettuaan Kateřina Siniakován, Anastasija Pavljutšenkovan sekä entisen maailmanlistan ykkösen, Caroline Wozniackin, kunnes hävisi Li Nalle. Ranskan avoimissa Muguruza voitti ensimmäisellä kierroksella Karolína Plíškován, mutta hävisi toisella kierroksella Jelena Jankovićille. 's-Hertogenboschin turnauksessa hän saavutti ensimmäisen välieräpaikkansa WTA-turnauksen kaksinpelissä voitettuaan muun muassa puolivälierissä maailmanlistan sijalla 18 olleen Dominika Cibulkován. Välierissä hän hävisi Kirsten Flipkensille. Wimbledonissa Muguruza hävisi toisella kierroksella Jekaterina Makarovalle voitettuaan ensin Anne Keothavongin. Heinäkuussa 2013 Muguruzan nilkka leikattiin, ja hänen loppukautensa oli ohi.

### Ensimmäinen kaksinpelin turnausvoitto (2014)

Muguruza palasi kilpailutauolta, ja aloitti kauden 2014 Aucklandin turnauksella, jossa hän eteni puolivälieriin häviten Venus Williamsille. Seuraavalla viikolla hän saavutti ensimmäisen WTA-turnausvoittonsa kaksinpelissä Hobart International -turnauksessa, jonka loppuottelussa hän voitti Klára Koukalován. Hän pääsi turnaukseen mukaan karsintojen kautta, eikä hävinnyt turnauksessa erääkään. Seuraavaksi Muguruza pelasi Australian avoimissa, jossa hän voitti kolmannella kierroksella Caroline Wozniackin, ja pääsi ensimmäistä kertaa urallaan Grand Slam -turnauksen toiselle viikolle. Neljännellä kierroksella hän hävisi Agnieszka Radwańskalle. Helmikuussa Muguruza eteni loppuotteluun Florianópolisin turnauksessa, jossa hävisi kuitenkin Klára Koukaloválle. Huhtikuussa hän pääsi välieriin Marrakechin turnauksessa, jossa hävisi María-Teresa Torró-Florille.

Ranskan avoimissa Muguruza yllätti toisen kierroksen ottelussaan yhden turnauksen ennakkosuosikeista, ykköseksi sijoitetun Serena Williamsin. Turnauksen puolivälierissä hän hävisi kolmessa erässä seitsemänneksi sijoitetulle Marija Šarapovalle. 's-Hertogenboschissa Muguruza eteni puolivälieriin, jossa hävisi Coco Vandeweghelle. Seuraavalla viikolla pelatussa Wimbledonin turnauksessa hän hävisi ensimmäisellä kierroksella jälleen Vandeweghelle. Stanfordissa hän pääsi puolivälieriin, jossa hävisi Angelique Kerberille. New Havenin puolivälierissä hän hävisi Camila Giorgille. Yhdysvaltain avoimissa Muguruza koki ensimmäisellä kierroksella tappion karsija Mirjana Lučić-Baronille. Syyskuussa pelatussa Tokion turnauksessa Muguruza pääsi välieriin, jossa hävisi Caroline Wozniackille.

### Wimbledonin loppuottelupaikka (2015)

Muguruza aloitti kauden 2015 Sydneyn turnauksella, jossa hän hävisi puolivälierissä Angelique Kerberille. Australian avoimissa hän eteni neljännelle kierrokselle, jossa hävisi kolmieräisen ottelun maailmanlistan ykköstä, Serena Williamsia vastaan. Dubain turnauksessa Muguruza pääsi välieriin häviten Karolína Plíškoválle. Ranskan avoimissa Muguruza pääsi puolivälieriin, jossa hävisi Lucie Šafářoválle. Wimbledonissa Muguruza eteni Grand Slam -turnauksen loppuotteluun ensimmäistä kertaa urallaan. Turnauksen välierissä hän voitti Agnieszka Radwanskan. Viimeksi espanjalainen naispelaaja oli ollut Wimbledonin loppuottelussa 19 vuotta sitten. Loppuottelussa Muguruza hävisi Serena Williamsille suoraan kahdessa erässä. Hän nousi Wimbledonin jälkeen julkaistulla maailmanlistalla sijalle yhdeksän, ollen neljäs espanjalaisnainen, joka on yltänyt maailmanlistan top 10:iin. Yhdysvaltain avoimissa hän hävisi toisella kierroksella Johanna Kontalle. Tokion turnauksessa hän pääsi puolivälieriin voitettuaan yhden ottelun, mutta puolivälierissä Belinda Bencic oli vahvempi. Syys-lokakuussa Muguruza saavutti finaalipaikan Wuhanin turnauksessa, mutta hävisi Venus Williamsille luovutettuaan toisessa erässä. Pekingissä hän saavutti turnausvoiton voitettuaan loppuottelussa Timea Bacsinszkyn.

### Ranskan avointen mestaruus (2016)

Muguruzan kausi alkoi Brisbanen turnauksella, jossa hän hävisi toisella kierroksella luovutettuaan Varvara Lepchenkoa vastaan. Australian avoimissa hän eteni kolmannelle kierrokselle, jossa hävisi Barbora Strýcoválle. Helmikuussa pelatussa Dohan turnauksessa hän pääsi puolivälieriin. Myös huhtikuussa Stuttgartissa hän eteni puolivälieriin. Rooman turnauksessa toukokuussa Muguruza eteni välieriin, jossa hävisi Madison Keysille. Ranskan avoimissa Muguruza pääsi loppuotteluun ensimmäisenä espanjalaisnaisena vuoden 2000 jälkeen, jolloin Conchita Martínez oli loppuottelun häviävänä osapuolena. Muguruza voitti loppuottelussa Serena Williamsin suoraan kahdessa erässä luvuin 7−5, 6−4 ja saavutti ensimmäisen Grand Slam -voittonsa. Hänestä tuli toinen espanjalaisnainen, joka on voittanut Ranskan avoimet. Voiton myötä Muguruza nousi maailmanlistan toiselle sijalle. Wimbledonissa hän hävisi toisella kierroksella Jana Čepeloválle. Rio de Janeiron olympialaisissa Muguruza eteni kaksinpelissä kolmannelle kierrokselle, jossa hävisi olympiakultaa lopulta voittaneelle Monica Puigille. Nelinpelissä hän pääsi Carla Suarez Navarron kanssa puolivälieriin. Yhdysvaltain avoimissa hän hävisi toisella kierroksella Anastasija Sevastovalle.

### Wimbledonin mestaruus (2017)

Muguruza eteni puolivälieriin Australian avoimissa, missä hävisi Coco Vandeweghelle. Ranskan avoimissa hän hävisi neljännellä kierroksella Kristina Mladenovicille. Wimbledonissa Muguruza saavutti uransa toisen Grand Slam -mestaruuden päihitettyään loppuottelussa Venus Williamsin suoraan kahdessa erässä.

Pelityyli
---------

Aggressiivisesti pelaavan Muguruzan vahvuuksiin kuuluvat tehokkaat lyönnit.

Lähteet
-------

1. 1 2 3 4 5 6 7 8 9 10 11 12 13 14  Garbiñe Muguruza *wtatennis.com*. WTA. Viitattu 28.1.2019. (englanniksi)
2. ↑  Queen of Aces with Garbine Muguruza *dailymail.co.uk*. Viitattu 13.7.2015.
3. 1 2 3 4 5  Garbine Muguruza Blanco - The Future Star of Spanish (or Venezuelan) Tennis *tennisalternative.com*. Viitattu 13.7.2015. (englanniksi)
4. ↑  Venus Edges Wozniak, Comeback Continues *wtatennis.com*. WTA. Viitattu 22.7.2012. (englanniksi)
5. 1 2  Muguruza Wins First WTA Title In Hobart wtatennis.com. Viitattu 18.1.2014. (englanniksi)
6. ↑  Muguruza Rises Up Down Under wtatennis.com. Viitattu 18.1.2014. (englanniksi)
7. ↑  Jättiyllätys Ranskassa - tuntematon suuruus löylytti Serena Williamsin Yle Urheilu. Viitattu 28.5.2014.
8. ↑  Espanjalaisnainen Wimbledonin finaaliin 19 vuoden tauon jälkeen *yle.fi*. Viitattu 11.7.2015.
9. ↑  Serena Williams kehui vuolaasti nuorta haastajaa – "Hän pitelee tätä palkintoa pian" *yle.fi*. Viitattu 11.7.2015.
10. ↑  Garbiñe Muguruza To Break Top 10 *Women's Tennis Association*. Viitattu 13.7.2015.
11. ↑  Insider Debates: Who Will Win In Paris *Women's Tennis Association*. Viitattu 4.6.2016. (englanniksi)
12. ↑  Muguruza Shocks Serena For First Major *Women's Tennis Association*. Viitattu 5.6.2016. (englanniksi)
13. ↑  Muguruza beats Serena Williams to win French Open - GazzettaWorld *GazzettaWorld*.  4.6.2016. Viitattu 5.6.2016. (englanniksi)
14. ↑  Muguruza Rolls Into Roland Garros Final *Women's Tennis Association*. Viitattu 4.6.2016. (englanniksi)
15. ↑  Muguruza valloitti Wimbledonin - Venus Williamsin historiatemppu ei toteutunut *yle.fi*. Viitattu 15.7.2017.
16. ↑  Roland Garros: Muguruza d. S. Williams *tennis.com*. Viitattu 13.7.2015.

Aiheesta muualla
----------------

* Garbiñe Muguruza WTA:n sivuilla (englanniksi)
* Garbiñe Muguruza ITF:n sivuilla (englanniksi)